Ühine seisukoht,

29. märts 1999,

mille nõukogu on määratlenud Euroopa Liidu lepingu artikli K.3 alusel ja mis käsitleb organiseeritud kuritegevuse vastu võitlemise Ühinenud Rahvaste Organisatsiooni konventsiooni ettepanekut

(1999/235/JSK)

EUROOPA LIIDU NÕUKOGU,

võttes arvesse Euroopa Liidu lepingut, eriti selle artikli K.3 lõiget 2 ja artiklit K.5,

tunnustades kriminaalasjades tehtava õigusalase koostöö ja politseikoostöö tähtsust kõikide rahvusvahelise kuritegevuse tõsiste vormide vältimisel ja nende vastu võitlemisel, nagu on sätestatud lepingu artiklis K.1,

ning arvestades, et:

liikmesriigid peavad organiseeritud kuritegevuse vastast võitlust ühist huvi pakkuvaks küsimuseks;

juunis 1997 Amsterdamis kokku tulnud Euroopa Ülemkogu kiitis heaks organiseeritud kuritegevuse kõrgetasemelise töörühma tegevuskava, mis sisaldab laialdasi ettepanekuid organiseeritud kuritegevuse vastase võitluse tugevdamiseks;

tuleb arvesse võtta meetmeid, mille Euroopa Liit on juba vastu võtnud või mis on ettevalmistamisel või vastuvõtmisel ning mille eesmärk on nimetatud tegevuskava rakendamine, eriti 21. detsembri 1998. aasta ühismeedet 98/733/JSK, millega Euroopa Liidu liikmesriikides tunnistatakse kuriteoks kuulumine kuritegelikku ühendusse [1];

on võetud meetmeid organiseeritud kuritegevuse vastu võitlemise Ühinenud Rahvaste Organisatsiooni konventsiooni väljatöötamiseks ja selle üle läbirääkimiseks;

nõukogu palus oma 5. oktoobri 1998. aasta otsustes, et eesistujariik teeks ettepanekuid Euroopa Liidu lepingu artikli K.3 kohase ühe või mitme ühise seisukoha vastuvõtmiseks Ühinenud Rahvaste Organisatsiooni konventsiooni eelnõu ja selle protokollide kohta;

püütakse võimalikult palju osaleda kavandatavat konventsiooni käsitlevates läbirääkimistes ning vältida kavandatava konventsiooni ja Euroopa Liidu õigusaktide vahelisi vastuolusid,

ON MÄÄRATLENUD KÄESOLEVA ÜHISE SEISUKOHA:

Artikkel 1

1. Liikmesriigid toetavad kavandatava organiseeritud kuritegevuse vastu võitlemise Ühinenud Rahvaste Organisatsiooni konventsiooni ja selle võimalike protokollide koostamist. Liikmesriigid pooldavad selliste sätete lisamist konventsiooni eelnõusse, mis võimalikult suurel määral hõlbustavad organiseeritud kuritegevuse tõhusat vältimist ja uurimist ning selle eest vastutusele võtmist.

2. Liikmesriigid tagavad, et konventsiooni eelnõu konkreetse tegevuse kuriteoks tunnistamise kohustusega seotud sätted vastavad eelkõige ühismeetme 98/733/JSK artiklitele 1 ja 2.

3. Muude sätete osas tuleks konventsiooni eelnõu nii laialt kui võimalik kohaldada kuritegelike ühenduste ja selliste ühenduste vastu võitlemiseks tehtava rahvusvahelise koostöö suhtes. Konventsiooni eelnõu vastavad sätted peaksid põhimõtteliselt hõlmama selliste isikute tegevust, kes tegutsevad koos raskete kuritegude sooritamiseks ja on seotud mis tahes kuritegeliku ühendusega, millel on oma struktuur ja mis asutatakse või on asutatud teatavaks ajavahemikuks. Need sätted ei tohiks piirduda ainult selliste rühmitustega, kellel on hästi arenenud struktuur ja püsiv iseloom, nagu maffia tüüpi ühendused; nende ühenduste liikmete ülesanded ei pruugi olla vormiliselt määratletud ega nende liikmeskond püsiv.

4. Konventsiooni eelnõusse lisatavad rahvusvahelist koostööd käsitlevad sätted peaksid tagama inimõiguste kaitse asjakohased meetmed ja sellist koostööd hõlbustama. Neid tuleks kohaldada olukorras, kus seetõttu, et uurimine on alles eeletapis, ei ole taotluse saanud riigil võimalik täie kindlusega väita, et konkreetne õigusrikkumine on seotud organiseeritud kuritegevusega. Lisaks võiks olla kasulik, kui organiseeritud kuritegevusega seotuse kindlakstegemiseks määrataks kindlaks teatavad kriteeriumid.

5. Rahapesuvastase võitluse meetmetega seoses peaks konventsioon hõlmama suurt hulka erisuguseid kuritegusid ja olema eelkõige kooskõlas rahapesuvastase töökonna 40 soovitusega.

6. Kuritegelikul viisil hangitud varasid käsitlevad konventsiooni eelnõu sätted ei tohiks olla vastuolus 3. detsembri 1998. aasta ühismeetmega 98/699/JSK, mis käsitleb rahapesu ning kuriteovahendite ja kuritegelikul teel saadud tulu kindlakstegemist, uurimist, blokeerimist, arestimist ja konfiskeerimist, [2] ja peaksid seda arvesse võtma.

7. Konventsiooni eelnõu asjakohased sätted tuleks vajaduse korral koostada narkootiliste ja psühhotroopsete ainete ebaseadusliku ringluse vastase Ühinenud Rahvaste Organisatsiooni 1998. aasta konventsiooni alusel. Lisaks tuleks nendes täiel määral arvesse võtta rahapesu ning kriminaaltulu avastamist, arestimist ja konfiskeerimist käsitlevat Euroopa Nõukogu 1990. aasta konventsiooni.

Artikkel 2

Kavandatava Ühinenud Rahvaste Organisatsiooni konventsiooni ja selle võimalike protokollidega seotud läbirääkimistel koordineerivad liikmesriigid eesistujariigi algatusel oma seisukohti sel määral, kui see on praktiliselt teostatav, et jõuda ühistele seisukohtadele kõigis Euroopa Liidu huve oluliselt mõjutavates küsimustes. Komisjon võtab sellest tööst täiel määral osa. Vajaduse korral kaalutakse lisameetmete võtmise vajadust vastavalt sellele, kuidas läbirääkimised edenevad.

Artikkel 3

Liikmesriigid tagavad, et kavandatava Ühinenud Rahvaste Organisatsiooni konventsiooni ja selle võimalike protokollide sätted ei ole vastuolus liikmesriikide vahel koostatud õigusaktidega.

Artikkel 4

Nõukogu püüab vajaduse korral vastu võtta uusi ühiseid seisukohti seoses konventsiooni eelnõuga ja eelkõige selle võimalike protokollidega.

Artikkel 5

Käesolev ühine seisukoht avaldatakse Euroopa Ühenduste Teatajas.

Brüssel, 29. märts 1999

Nõukogu nimel

eesistuja

F. Müntefering

[1] EÜT L 351, 29.12.1998, lk 1.

[2] EÜT L 333, 9.12.1998, lk 1.

--------------------------------------------------